ธปท.การันตีสินเชื่อเกษตรไม่น่าเป็นห่วง
ธปท.เผยสินเชื่อภาคการเกษตรหดตัวแต่ไม่น่าห่วง ชี้เปลี่ยนแปลงตามฤดูกาล พร้อมติดตามใกล้ชิด
20 ก.ย. 2555

ธปท.เผยสินเชื่อภาคการเกษตรหดตัวแต่ไม่น่าห่วง ชี้เปลี่ยนแปลงตามฤดูกาล พร้อมติดตามใกล้ชิด 
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน สายนโยบายสถาบันการเงิน ธนาคารแห่งประเทศไทย (ธปท.) กล่าวว่า จนถึงขณะนี้การขยายตัวของสินเชื่อภาคการเกษตรในระบบที่ ธปท.เฝ้าติดตามดู ยังไม่พบการขยายตัวที่ผิดปกติหรือลดลงจนผิดปกติ แต่ก็มีความเป็นไปได้ว่าจะเปลี่ยนแปลงขึ้นลงมากน้อยตามฤดูการผลิต 
อย่างไรก็ตาม ข้อมูลสินเชื่อของ ธปท.ในขณะนี้ยังมีถึงแค่เดือน มิ.ย.เท่านั้น จึงยังไม่มีข้อมูลใหม่ที่เป็นปัจจุบัน จึงยังไม่สามารถบอกได้ว่า สินเชื่อภาคการเกษตรขยายตัวลดลงหรือไม่ 
ทั้งนี้ จากข้อมูลการขยายตัวของสินเชื่อภาคการเกษตรของ ธปท.พบว่า งวดสิ้นเดือน มิ.ย.สินเชื่อขยายตัวแค่ 1.5% เมื่อเทียบกับช่วงเดียวกันปีก่อน ขณะที่ในไตรมาสแรกของปีขยายตัว 7.7% 
ตัวเลขสินเชื่อดังกล่าวถือว่าค่อนข้างหดตัวเมื่อเทียบกับเมื่อสิ้นปี 2554 ที่สินเชื่อภาคการเกษตรขยายตัวถึง 4.2% โดยภาพรวมสินเชื่อภาคการเกษตรไม่ได้ขยายตัวสูงในระบบธนาคารพาณิชย์ เพราะส่วนใหญ่เกษตรกรรายย่อยนิยมขอสินเชื่อกับสถาบันการเงินเฉพาะกิจของรัฐมากกว่า ดังนั้นการที่มีธนาคารพาณิชย์บางแห่งพบสินเชื่อภาคการเกษตรลดลงนั้น อาจจะเป็นการหดตัวเฉพาะธนาคารก็เป็นได้
“ข้อมูลที่เรามีตอนนี้ยังไม่พบว่าสินเชื่อภาคการเกษตรหดตัว แต่โดยธรรมชาติของสินเชื่อประเภทนี้เปลี่ยนแปลงตามฤดูกาลอยู่แล้ว ทำให้ขึ้นลงได้ค่อนข้างมาก ไม่ใช่เรื่องที่น่ากังวล” น.ส.นวพร กล่าว